b"\n_START_ARTICLE_\nChristopher Plummer\n_START_SECTION_\nZgodnje \xc5\xbeivljenje\n_START_PARAGRAPH_\nChristopher Plummer se je rodil 13. decembra 1929 v Torontu v Ontariu kot edini otrok Isabelle Mary (rojene Abbott), ki je delala kot sekretarka dekana na univerzi McGill, in Johna Orma Plummerja, ki je prodajal vrednostne papirje. Po materi je pravnuk nekdanjega kanadskega premierja Sira Johna Abbotta in prapravnuk anglikanskega duhovnika in predsednika McGilla Johna Bethuneja. Kmalu po njegovem rojstvu sta se star\xc5\xa1a lo\xc4\x8dila, zato je odra\xc5\xa1\xc4\x8dal pri Abbottovih v Sennevillu v Quebecu izven Montreala. Tukaj se je nau\xc4\x8dil teko\xc4\x8de govoriti angle\xc5\xa1ko in francosko. Njegova daljna bratranca sta britanski igralec Nigel Bruce, ki je najbolj poznan kot Watson v filmu o Sherlocku Holmesu v re\xc5\xbeiji Basila Rathbonea, in Sir Michael Bruce, baron in novinar._NEWLINE_Najprej je nameraval postati koncertni pianist, vendar je \xc5\xbee v zgodnji mladosti razvil ljubezen do gledali\xc5\xa1\xc4\x8da. Po gledanju filma Henry V iz leta 1944 se je za\xc4\x8del ukvarjati z igranjem. V tem \xc4\x8dasu je \xc5\xbeivel v Pine Avenueu v Montrealu, kjer je obiskoval \xc5\xa1olo Montreal High, nato pa se je vpisal na \xc5\xa1olo McGill._NEWLINE_Leta 1946 je nastopil kot gospod Darcy v gledali\xc5\xa1ki upodobitvi Prevzetnosti in pristranosti na Montreal Highu. Takrat je nanj postal pozoren gledali\xc5\xa1ki kritik glasila Montreal Gazette Herbert Whittaker. Ta je 18-letnemu Plummerju priskrbel vlogo Ojdipa v Cocteaujevi predstavi La Machine infernale.\n_START_SECTION_\nBroadway\n_START_PARAGRAPH_\nChristopher Plummer je na Broadwayu debitiral januarja 1953 v le takrat izvedeni predstavi The Starcross Story. Naslednja predstava Home is the Hero je do\xc5\xbeivela 30 izvedb med septembrom in oktobrom 1954. Nastopil je tudi v predstavi The Dark is Light Enough, ki je bila izvedena 69-krat med februarjem in aprilom 1955 in kjer sta v glavni vlogi nastopila legenda Broadwaya Katharine Cornell in filmska legenda Tyron Power. Predstavo so izvedli v ve\xc4\x8d razli\xc4\x8dnih krajih. Kasneje istega leta se je pojavil v svojem prvem broadwayskem hitu ob Julie Harris (ki je osvojila nagrado Tony) v predstavi The Lark po zgodbi Jeana Anouilha. Po neuspe\xc5\xa1ni igri Night of the Auk se je Plummer pojavil v uspe\xc5\xa1ni igri Elie Kazana J.B., ki je nastala po knji\xc5\xbeni predlogi s Pulitzerjevo nagrado nagrajenega Archibalda MacLeisha. Plummer je bil za to vlogo nominiran za svojega prvega Tonyja za najbolj\xc5\xa1ega igralca. J.B. je sicer osvojila Tonyja za najbolj\xc5\xa1o predstavo, Kazan pa ga je dobil za najbolj\xc5\xa1o re\xc5\xbeijo._NEWLINE_Po selitvi iz New Yorka v London se je Plummer v \xc5\xa1estdesetih letih na Broadwayu pojavljal redkeje. Leta 1963 je nastopil v naslovni vlogi predstave The Resistible Rise of Arturo Ui v re\xc5\xbeiji Bertolta Brechta, ki pa ni bila uspe\xc5\xa1na. Nasprotno je velik uspeh do\xc5\xbeivela predstava The Royal Hunt of the Sun v re\xc5\xbeiji Petra Shafferja, kjer je Plummer igral konkvistadorja Francisca Pizarra. Vlogo Atahualpe je prevzel David Carradine, ki je prejel nominacijo za Tonyja. V filmski adaptaciji iz leta 1969 je Atahuallpo odigral Plummer. Med majem in junijem 1973 je na Broadwayu igral naslovno vlogo v glasbeni priredbi igre iz leta 1897 Cyrano de Bergerac, ki jo je priredil Edmond Rostand. Igro sta v izvirniku ustvarila Anthony Burgess in Michael J. Lewis. Za to vlogo je Plummer osvojil nagrado Tony za najbolj\xc5\xa1ega igralca in nagrado Drama Desk Award. Kasneje istega leta je nastopil v vlogi Antona \xc4\x8cehova v priredbi \xc4\x8cehovih kratkih zgodb z naslovom The Good Doctor. Igro je ustvaril Neil Simon._NEWLINE_V osemdesetih letih je na Broadwayu igral v dveh Shakespearjevih tragedijah. V Othellu je nastopil v vlogi Iaga ob Jamesu Earlu Jonesu, v Macbethu pa je igral naslovno vlogo, kjer je ob njem igrala Glenda Jackson. Vloga Iaga mu je prinesla novo nominacijo za Tonyja. Leta 1994 je z Jasonom Robardsom nastopil v igri No Man's Land v re\xc5\xbeiji Harolda Pinterja, tri leta pozneje pa \xc5\xa1e v uspe\xc5\xa1ni igri Barrymore. Vloga Johna Barrymorja mu je prinesla \xc5\xa1e drugo nagrado Tony in tudi drugo nagrado Drama Desk Award. Ponovno je bil za Tonyja in Drama Desk Award nominiran leta 2004 za vlogo v Kralju Learju, tri leta pozneje pa \xc5\xa1e enkrat za Tonyja za vlogo Henryja Drummonda v igri Inherit the Wind.\n_START_SECTION_\nZasebno \xc5\xbeivljenje\n_START_PARAGRAPH_\nChristopher Plummer se je poro\xc4\x8dil trikrat. Njegova prva \xc5\xbeena je bila od leta 1956 igralka Tammy Grimes, s katero ima edino h\xc4\x8der Amando (rojeno leta 1957), ki je prav tako igralka. Kot je navedel v svoji avtobiografiji, s h\xc4\x8derko v njenih zgodnjih in najstni\xc5\xa1kih letih nista imela stikov. Pozneje sta navezala prijateljski odnos. 4. maja 1962 se je poro\xc4\x8dil z novinarko Patricio Lewis. Lo\xc4\x8dila sta se leta 1967. S tretjo \xc5\xbeeno, britansko plesalko in igralko Elaine Taylor, se je poro\xc4\x8dil 2. oktobra 1970. Z njo \xc5\xbeivi v ve\xc4\x8d kot 100 let stari predelani kme\xc4\x8dki hi\xc5\xa1i v Westonu v Connecticutu. Leta 2015 je Plummer svojo nepremi\xc4\x8dnino v istem kraju prodal za 11,2 milijona dolarjev._NEWLINE_Novembra 2008 je pri Alfredu A. Knopfu izdal spomine z naslovom In Spite of Myself. Plummer je tudi pokrovitelj gledali\xc5\xa1kega muzeja Kanade."